Sleep Token

Sleep Token ir britu metāla mūzikas grupa no Londonas, kas dibināta 2016. gadā. Grupa ir anonīms, maskās tērpts kolektīvs, kuru vada solists vārdā Vessel. Grupas mūzikas stilu raksturo dažādu žanru apkopojums, kas apvieno alternatīvā metāla, postroka, progresīvā metāla, indīroka un popmūzikas elementus. Pēc debijas EP "One" izdošanas 2016. gadā grupa noslēdza līgumu ar Basick Records, nākamajā gadā izdodot otru EP "Two". Vēlāk grupa parakstīja līgumu ar Spinefarm Records un 2019. gadā izdeva debijas pilno albumu "Sundowning", kam 2021. gadā sekoja albums "This Place Will Become Your Tomb". Trešais albums "Take Me Back to Eden" tika izdots 2023. gada maijā.

2023. gada maijā Sleep Token saņēma labāko Lielbritānijas mākslinieku balvu Heavy Music Awards. Tajā pašā mēnesī grupa paziņoja par koncertu Vemblija stadionā, kas norisinājās 2023. gada decembrī. Vemblija stadiona koncerts tika pilnībā izpārdots jau pirmajās 10 minūtēs kopš biļešu tirdzniecības uzsākšanas. Koncerta laikā grupa uzstājās jaunās maskās, tādējādi simbolizējot iešanu "jaunā laikmetā".

Pēc panākumiem 2023. gadā Sleep Token saņēma mūzikas preses atzinību. Mūzikas žurnāla Metal Hammer lasītāji to novērtēja kā gada labāko albumu. Arī žurnāls Revolver to nosauca par gada labāko albumu, kamēr žurnāls Rock Sound, pasludināja Sleep Token par gada labāko britu grupu. Kerrang! nodēvēja "Take Me Back to Eden" par trešo labāko 2023. gada albumu un Spotify straumēšanas platformā tas kļuva par 2023. gada klausītāko metāla albumu.

 Vizuālais tēls 
Kopš grupas dibināšanas Sleep Token dalībnieki ir palikuši anonīmi, katram grupas dalībniekam izmantojot pseidonīmu — Vessel (vokāls), II (bungas), III (basģitāra), IV (elektriskā ģitāra). Koncertos grupas dalībnieki valkā maskas un apmetņus, uz skatuves nerunā un nemēdz sniegt intervijas.

Grupas koncentrēšanās uz anonimitāti un vizuālo stilu pielīdzināta grupām Ghost, Slipknot un Gwar. Grupas Slipknot solists Korijs Teilors atzinīgi novērtējis grupas tēlu un mākslinieciskumu, salīdzinot to ar Slipknot pieeju grupas pirmsākumos.

 Diskogrāfija 
 Sundowning (2019)
 This Place Will Become Your Tomb (2021)
 Take Me Back to Eden (2023)
 Even in Arcadia (2025)

 Atsauces 

Kategorija:2010. gadu mūzikas grupas
Kategorija:2020. gadu mūzikas grupas
Kategorija:Anglijas progresīvā metāla grupas
Kategorija:Anglijas rokgrupas
Kategorija:Progresīvā metāla grupas
Kategorija:Alternatīvā metāla grupas
Kategorija:Postroka grupas